เก็บตกการเงิน
นางสุภี พงษ์พานิช ผู้อำนวยการฝ่ายโฆษณาและส่งเสริมการขาย ธนาคารไทยพาณิชย์
12 ม.ค. 2556

ไทยพาณิชย์ ‘ให้เธอ’
นางสุภี พงษ์พานิช ผู้อำนวยการฝ่ายโฆษณาและส่งเสริมการขาย ธนาคารไทยพาณิชย์ กล่าวว่า ธนาคารเตรียมจัดคอนเสิร์ต “อัสนีวสันต์ SCB ให้เธอ” ในวันพุธที่ 30 ม.ค.นี้ เวลา 19.00 น. ที่อิมแพ็ค อารีนา เมืองทองธานี เพื่อขอบคุณลูกค้า สอบถามเพิ่มเติมได้ที่ธนาคารไทยพาณิชย์ทุกสาขา
ประชานิยม ‘รถคันแรก’ ส่งผลให้หนี้ครัวเรือนพุ่ง
รศ.ณรงค์ เพชรประเสริฐ อาจารย์ประจำคณะเศรษฐศาสตร์ จุฬาลงกรณ์มหาวิทยาลัย เปิดเผยว่า นโยบายโครงการรถยนต์คันแรก ซึ่งเป็นนโยบายประชานิยมของรัฐบาลเป็นการกระตุ้นให้ประชาชนก่อหนี้โดยใช่เหตุ ทำให้ผู้ที่ไม่มีความสามารถในการชำระหนี้ หรือชำระค่างวดได้เพียงบางส่วน หาช่องทางเปลี่ยนมือก่อนที่จะครบกำหนด ซึ่งก็เทียบเคียงกับปัญหาการซื้อขายผลิตภัณฑ์การเงินในสหรัฐ จนลุกลามนำไปสู่วิกฤตการเงิน หรือซับไพรม์ 
นอกจากนั้น โครงการรถยนต์คันแรกยังเพิ่มความนิยมในกลุ่มชั้นกลางในเมือง แต่ขาดการเตรียมพร้อมรับมือผลกระทบ ตั้งแต่ปัญหาจราจรถึงหนี้นอกระบบ ซึ่งคาดว่าปัญหาหนี้ภาคครัวเรือนจะรุนแรงขึ้นตั้งแต่ปีหน้าเป็นต้นไป
รศ.ณรงค์ กล่าวด้วยว่า ด้านธนาคารแห่งประเทศไทยกำลังติดตามผลกระทบจากการขยายตัวหนี้ภาคครัวเรือน โดยเฉพาะสินเชื่อจากเช่าซื้อรถยนต์ขยายตัวอย่างต่อเนื่องเฉลี่ย 30% หรือกว่า 7.5 แสนล้านบาท หนี้บัตรเครดิต 6.4 แสนล้านบาท เมื่อเทียบกับยอดหนี้สินเชื่อบริโภคอุปโภคส่วนบุคคลทั้งหมด 2.7 ล้านล้านบาท